שגיב אסולין

שגיב אסולין (נולד ב-15 בספטמבר 1978) הוא איש מודיעין ומבצעים מיוחדים ישראלי לשעבר, ששירת במוסד למודיעין ולתפקידים מיוחדים בתפקידי מבצעים ופיקוד בכיר. בצעירותו כיהן כיושב ראש התאחדות הסטודנטים הארצית וכיושב ראש הסטודנטים של מדינות הים התיכון. מוביל את ארגון החזית השמינית בישראל, נמנה עם מייסדי הקונגרס הציוני הלא יהודי (JCZC), חוקר בכיר במרכז הירושלמי לענייני חוץ וביטחון (JCFA), מתמחה בזירה האיראנית ובתחומי התודעה וההשפעה, ומשמש כפרשן ביטחוני ופאנליסט בערוצי התקשורת השונים.

 ביוגרפיה 
אסולין נולד וגדל בדימונה, הוא הבן הבכור במשפחה בת שישה ילדים להורים שעלו לישראל ממרוקו בשנות ה־50. הוא בוגר תיכון מקיף ליהמן. שירת בחטיבת גולני וביחידת הקישור ללבנון (יק״ל) כלוחם וחובש קרבי. בהמשך שימש קצין בחטיבה המזרחית בלבנון עד נסיגת צה״ל מדרום לבנון בשנת 2000. במלחמת לבנון השנייה שירת כקצין מילואים.

למד באוניברסיטת בן-גוריון בנגב תואר ראשון בפוליטיקה וממשל ובתולדות עם ישראל. ובהמשך סיים תואר שני במנהל ציבורי. במהלך לימודיו האקדמיים היה פעיל בולט בחיי הסטודנטים ובהנהגה הצעירה.

בעל תואר ראשון במדע המדינה והיסטוריה של עם ישראל מאוניברסיטת בן-גוריון בנגב; תואר שני במנהל ציבורי מאוניברסיטת בר-אילן; ותואר ראשון במשפטים מהקריה האקדמית אונו, הוסמך כעורך דין.

 פעילות ציבורית ופוליטית 
במהלך לימודיו כיהן אסולין כיושב ראש אגודת הסטודנטים באוניברסיטת בן-גוריון, ובהמשך נבחר לכהן פעמיים כיושב ראש התאחדות הסטודנטים הארצית במסגרתה הוביל את מאבק הסטודנטים בנושא שכר הלימוד ופעל להרחבת הנגישות להשכלה גבוהה בפריפריה.

בשנת 2004 נבחר לעמוד בראש הוועדה המתאמת של התאחדות הסטודנטים של מדינות הים התיכון, גוף אזורי שייצג 14 מדינות, בהן גם מדינות ערב והיה לישראלי היחיד שכיהן בתפקיד.

אסולין כיהן כחבר במועצה להשכלה גבוהה העשירית, ובמהלך כהונתו יזם את אמנת הסטודנטים המשרתים במילואים, בשיתוף סגן הרמטכ"ל, האלוף גבי אשכנזי, וכן קידם תיקון לחוק המועצה להשכלה גבוהה, המאפשר הענקת נקודות זכות אקדמיות לסטודנטים על פעילות חברתית, יחד עם פרופ׳ עמוס רולידר.

טרם הצטרפותו למוסד שימש אסולין יועצו של שר הבריאות דני נוה, דובר הפדרציה של יהדות מרוקו, התמודד וניצח ברשימת הליכוד לכנסות ה-17 וה-18 כנציג צעירי התנועה.

 שירות ביטחוני 
בשנת 2010 הצטרף אסולין למוסד למודיעין ולתפקידים מיוחדים, ושירת בו במשך 15 שנים בתפקידי חוד מבצעיים ופיקוד בכיר.

לאחר שבעה באוקטובר החליט אסולין להשתחרר מהארגון על מנת להוביל את המאבק בחזית השמינית – חזית התודעה וההשפעה נגד העם היהודי, ישראל והמערב אותו הגדיר כאיום הקיומי המשמעותי ביותר על עתיד הציונות לתפיסתו.

 פעילות מחקרית 
עם סיום שירותו במוסד הצטרף אסולין כעמית מחקר במרכז הירושלמי לענייני חוץ וביטחון (JCFA). במסגרת תפקידו הוא עוסק בחקר יחסי ישראל-ארצות הברית בדגש על הקהילה הנוצרית אוונגליסטית, הזירה האיראנית ותחום "זירת התודעה", העוסק בתהליכי השפעה, תדמית ותודעה ציבורית בזירה הבין לאומית.

מחקריו מתמקדים בהיבטים האסטרטגיים של מדיניות ההשפעה הישראלית ובקשר שבין דעת הקהל העולמית לבין ביטחון לאומי ומדיניות חוץ, ובוחנים דרכים לחיזוק מעמדה של ישראל באמצעות שיח בין תרבותי, אמוני וערכי.

לצד עבודתו המחקרית, אסולין פעיל בזירה הציבורית ומקדם יוזמות לחיזוק מעמדה התודעתי של ישראל בעולם. ייסד את הקונגרס הציוני הלא יהודי הראשון (JCZC) בפברואר 2026 בארצות הברית, נאשוויל, טנסי, קונגרס המאחד תחת קורת גג אחת בעיקר ציונים לא יהודים (ברובם נוצרים אוהבי ישראל מהעולם כולו בדגש על ארבצות הברית) המייצגים מאות מיליונים ברחבי העולם. מטרת הקונגרס היא לייצר ברית ערכית, אזרחית בינלאומית שתפעל בזירות של ביטחון, חינוך, תרבות, אקדמיה, ספורט, רשתות חברתיות ועוד מול קמפיינים אנטי-ישראליים ואנטי-מערביים המבקשים לערער על זכות הקיום של מדינת ישראל, לפגוע בקהילות יהודיות ברחבי העולם.

אסולין יזם והקים יחד עם מרקו מורנו את ארגון "החזית השמינית" בישראל שמטרתו להציב את זירת התודעה וההשפעה בראש סדר העדיפויות הביטחוני והמדיני של מדינת ישראל.

 חיים אישיים 
אסולין נשוי ואב לשלושה ילדים.

 קישורים חיצוניים 
 “הצונאמי עוד לפנינו”: שגיב אסולין מזהיר מהתפרצות אלימה עולמית נגד יהודים



 הערות שוליים 

קטגוריה:אנשי המוסד
קטגוריה:ראשי התאחדות הסטודנטים
קטגוריה:המרכז הירושלמי לענייני חוץ וביטחון
קטגוריה:פרשנים ישראלים
קטגוריה:דימונה: אישים
קטגוריה:לוחמי חטיבת גולני
קטגוריה:בוגרי אוניברסיטת בן-גוריון בנגב
קטגוריה:בוגרי אוניברסיטת בר-אילן
קטגוריה:בוגרי הקריה האקדמית אונו: משפטים
קטגוריה:עורכי דין ישראלים
קטגוריה:חברי המועצה להשכלה גבוהה
קטגוריה:ישראלים שנולדו ב-1978